**LinkedIn** (תעתיק בעברית: **לינקדאין**) היא רשת חברתית מקוונת שנועדה ליצירת קשרים מקצועיים ועסקיים בין משתמשיה. החברה הוקמה בדצמבר 2002, כאשר אתר הרשת הושק במאי 2003 והוא בבעלות "תאגיד לינקדאין" (LinkedIn Corporation Ltd). נכון לינואר 2022 רשומים באתר כ-680 מיליון משתמשים. במאי 2011 הונפקה החברה בנאסד"ק, תחת הסימול "LNKD". ב-13 ביוני 2016 החברה נרכשה על ידי מיקרוסופט והמניות נמחקו מהבורסה.

על פי חברת דירוג האתרים אלקסה, נכון לאפריל 2022, LinkedIn הוא האתר ה-13 הנצפה ביותר באינטרנט.

בדצמבר 2016 השלימה חברת מיקרוסופט את רכישת לינקדאין תמורת 26 מיליארד דולר.

היסטוריה
--------

בדצמבר 2002 הוקמה החברה על ידי ריד הופמן, בסיוען של כמה חברות השקעה נוספות, בהם קרנות הון הסיכון סקויה קפיטל וגריילוק. הופמן – שהיה עד אותה עת סמנכ"ל בחברת PayPal והשקיע במספר חברות מעמק הסיליקון – שימש כמנכ"ל החברה בארבע שנותיה הראשונות. בשנת 2007 עבר לתפקיד יו"ר החברה.

בשנת 2003 הושק אתר החברה, ובשנותיה הראשונות של החברה צמיחתה הייתה איטית. בשנת 2005 השיקה החברה מספר שירותים, ביניהם אפשרות לחברות לפרסם באתר רשימת משרות, וכן להציג באתר פרסומות.

בשנת 2007 החלה החברה להפוך לרווחית, כאשר עד אותה עת נרשמו ברשת כ־15 מיליון חברים. במהלך 2009 התמנה ג'ף ויינר, שהיה אחד הבכירים ביאהו, למנכ"ל החברה. בשנת 2011 עברה החברה את רף 100 מיליון החשבונות הרשומים ברחבי העולם. באותה שנה לינקדאין ביצעה הנפקה ראשונה לציבור וגייסה 353 מיליון דולר.

באפריל 2015 החברה רכשה את חברת lynda.com העוסקת בלמידה מקוונת בכ-1.5 מיליארד דולר.

בשנת 2016 רכשה חברת מיקרוסופט את לינקדאין בעבור סכום המוערך ב-26.2 מיליארד דולר. בשנת 2017 דיווחה החברה על כ־500 מיליון חשבונות רשומים מכ־200 מדינות.

מאפייני האתר
------------

מטה החברה במאונטיין ויו, קליפורניה
לינקדאין מדגישה את הקשרים המקצועיים בין חבריה, ובהם חיבורים, למשל, בין מעסיקים פוטנציאלים לעובדים פוטנציאלים, ובין עסקים ללקוחות פוטנציאליים. מאחר שלינקדאין משמשת מעסיקים רבים, היא נמצאת בשימוש רב יחסית גם בקרב חברות B2B (עסק לעסקים).

### פרופיל אישי

הרשת מאפשרת למשתמשיה ליצור פרופיל אישי, מעין קורות חיים, בו הם יכולים להציג את ניסיונם המקצועי, ידע, כישורים ויכולות מקצועיות על ידי סיכומים תמציתיים של המשרות בהן מועסק והועסק המשתמש, תיאור התמחויות מקצועיות, רקע לימודי והישגים בלימודים, והצגת המלצות מעסיק.

כדי להרחיב את מעגל המקושרים של כל משתמש, קשרי המשתמשים בלינקדאין מדורגים לפי קרבה. דירוג זה מאפשר למשתמשים לבסס קשרים חדשים עם משתמשים שאינם מקושרים אליהם ישירות.

### יישומים

משתמשים יכולים להיעזר ביישומים המוצעים בלינקדאין על מנת לחלוק מידע ולשתף פעולה עם אחד או יותר מהחברים המקושרים אליהם. בעזרת יישומים אלה ניתן להציג מצגות, לאחסן מסמכים, לדון על נושאים או פרויקטים משותפים, לקשר לבלוגים כדי להציג עדכונים, לאתר עמיתים באזור איתם אפשר להיפגש, ולעניין את המשתמשים המקושרים ברשימת ספרים אותם המשתמש קורא.

לעיתים מפתחת לינקדאין כלים שונים לשימוש של חלק מקהלי היעד שלה, למשל, מספר אפשרויות שנוצרו במטרה לשמש פרילנסרים.

### כישורים ואישור כישורים

לינקדאין פיתחו יכולת ניתוח סמנטית-טקסונומית[דרושה הבהרה] שמאפשרת לתאר מקצועות כפי שהם משתקפים בהוויה העכשווית של העולם העסקי, למצוא מילים נרדפות לתיאור מקצועות וכישורים ולנתח מגמות. בתחילה, יכולת זו הועלתה תחת הכינוי SKILLS והייתה פתוחה לקהל המשתמשים. נכון לדצמבר 2013, אי אפשר לראות את תוצאות הניתוח עצמו, אולם החברה הכניסה תכונה חדשה המאפשרת "לאשר כישורים" של אנשים אחרים. תוצאות "אישור הכישורים" מופיעות בפרופיל של המשתמש שלגביו מאשרים את המקצוע או הכישורים, במטרה לייצר סוג של "עדות באמצעות חוכמת המונים" לגבי תחומי ההתמחות של אותו משתמש.

### קבוצות

קבוצות בלינקדאין מורכבות מקהילות משתמשים בעלות מכנה משותף מקצועי או עסקי, ומאופיינות לפי קטגוריות של ארגון, קשר מקצועי, בוגרי מוסד להשכלה גבוהה, ומשתתפי כנס. משתמשים יכולים ליצור קבוצות או להצטרף לקבוצות קיימות. הקבוצות בלינקדאין מאפשרות לקהילות חבריה לפתח דיונים, לפרסם הודעות וכיוצא בזה. כל קבוצה משמשת כפורום כך שכל משתמש בקבוצה מסוימת יכול ליצור קשרים עם משתמשים אחרים השייכים לאותה קבוצה, לפרסם הודעות או להגיב עליהן, לשאול ולהשיב על שאלות. הודעות ושאלות המתפרסמות בקבוצה נשלחות בדוא"ל לכל משתמשי הקבוצה, בהתאם להגדרות המשתמש.

### עמודים ארגוניים

עמודים ארגוניים בלינקדאין מהווים מעין "אתרי תדמית" עבור ארגונים, חברות ומוסדות אקדמיים. באמצעות עמוד ארגוני יכול ארגון לגייס עובדים, להקים קמפיינים, לפרסם תוכן ולחלוק סיפורים מחיי היום יום בחברה. העמודים הארגוניים שונים בלינקדאין במקצת מאשר שאר הרשתות החברתיות בכך שעמוד ארגוני בלינקדאין אינו יכול לשלוח הודעות במסנג'ר.

השימוש באתר למטרות העסקה
------------------------

מכיוון שבלינקדאין קיים שוק של מחפשי עבודה ושל מחפשי קידום מקצועי, חברות השמה ואנשי משאבי אנוש נעזרים בלינקדאין כדי לגייס עובדים. הקבוצות הן אחת הדרכים לפרסום מודעות דרושים, אך פניות נעשות גם באופן אישי למשתמשים המתאימים לעבודה מסוימת. היות שבלינקדאין המשתמשים מקושרים זה לזה בדרגות קרבה שונות, מגייסים יכולים לפנות למועמדים פוטנציאליים בהיקף רחב, אותם הם יכולים למצוא דרך מקושרים ישירים או דרך חיפוש באתר.

גם מחפשי עבודה חדשה משתמשים בלינקדאין באותו הקשר. האתר מאפשר למשתמשים לשווק את עצמם בעיני המגייסים. בפרופיל האישי עצמו ניתן להציג כישורים והישגים, אך גם השתתפות פעילה בקבוצות ויצירת רשת מקושרים ענפה תורמים לשיווק האישי.[דרוש מקור]

קישורים חיצוניים
----------------

ויקישיתוף מדיה וקבצים בנושא **LinkedIn** בוויקישיתוף
* 

* אתר האינטרנט הרשמי של LinkedIn (באנגלית)
* LinkedIn, ברשת החברתית פייסבוק

* LinkedIn, ברשת החברתית אקס (טוויטר)

* LinkedIn, ברשת החברתית אינסטגרם

* LinkedIn, ברשת החברתית LinkedIn

* LinkedIn, סרטונים בערוץ היוטיוב
* LinkedIn, באתר אנציקלופדיה בריטניקה (באנגלית)
* LinkedIn, באתר Crunchbase (באנגלית)

* LinkedIn, באתר EDGAR של הודעות ל-SEC (באנגלית)
* בלוג החברה, באתר הרשמי
* פרופיל החברה, באתר הרשמי
* נטע צ'חנובסקי, ‏מחפשים עבודה? כך תבנו פרופיל לינקדאין מנצח, באתר ‏מאקו‏, 31 במרץ 2022
* מירי צימקינד, לינקדאין לארגונים - מדריך לשימוש בלינקדאין לארגונים, באתר הפורום לחברה האזרחית

הערות שוליים
------------

1. ↑  Amazon Alexa, www.alexa.com
2. ↑  IDG, הרשת החברתית Linkedin מוסיפה לאתרה שירות שאלות ותשובות, באתר TheMarker‏, 14 בינואר 2007
3. ↑  כסף כיס, באתר גלובס, 2 באוקטובר 2008
4. ↑  נועה פרג, ‏מפתח "פארם-וויל" בפייסבוק: "לא ידענו שזה יצמח כל-כך מהר", באתר גלובס, 5 בנובמבר 2009
5. ↑  מגע הזהב של מייסד לינקדאין, באתר TheMarker‏, 27 בינואר 2008
6. 1 2 3 4 5 6  LinkedIn, אנציקלופדיה בריטניקה
7. ↑  מייסד הרשת החברתית לינקדאין: תיתכן הנפקה, אך לא בקרוב, באתר גלובס, 28 בנובמבר 2009
8. ↑  מייסד LinkedIn ריד הופמן שב לכיסא המנכ"ל, באתר גלובס, 19 בדצמבר 2008
9. ↑  עומר כביר, רכישת ענק ללינקדאין: קונה מפתחת כלי לימוד מקוונים ב-1.5 מיליארד דולר, באתר כלכליסט, 9 באפריל 2015
10. ↑  הגר רבט, עכשיו זה רשמי: נסגרה רכישת לינקדאין על ידי מיקרוסופט, באתר כלכליסט, 8 בדצמבר 2016
11. ↑  Roberto Mora Cortez, Ayan Ghosh Dastidar, A longitudinal study of B2B customer engagement in LinkedIn: The role of brand personality, Journal of Business Research
12. ↑  מקושר של משתמש מסוים הוא בעל קשר מדרגה ראשונה לאותו משתמש. מקושר של מקושר של משתמש מסוים הוא בעל קשר מדרגה שנייה לאותו משתמש, וכן הלאה.
13. ↑  William Arruda, New LinkedIn Features Every Freelancer Needs To Know About, Forbes, ‏Nov 2, 2021
14. ↑  לינקדאין לארגונים, באתר הפורום לחברה האזרחית, ‏2021-10-19

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 12072349
* ISNI: 0000 0004 4692 1462
* LCCN: nb2012001212
* NKC: olak2013768247
* VIAF: 117144648516024029431
* WorldCat: lccn-nb2012001212

 |